OBH 9254/1997.
Az állampolgári jogok országgyűlési biztosának jelentése
Kapcsolódó ügy: OBH 10516/97,
Ügyintéző: dr. Kovács Zsolt

Az eljárás megindulása:

A panaszos azért fordult panasszal az Országgyűlési Biztos Hivatalához, mert a Budapest Józsefvárosi önkormányzat építésügyi hatósága határozatban megszüntette az önkormányzati lakásra vonatkozó bérleti jogát. A lakóépület másik lakója is hasonló tartalmú kérelemmel fordult a Hivatalhoz. 

A jogbiztonság sérelmének veszélye miatt vizsgálatot indítottam, és az ügyeket egyesítve 1998. január 8-án megkerestem az önkormányzat jegyzőjét, hogy az ügy körülményeiről tájékoztasson. Mivel a jegyzőtől válasz 60 napon belül sem érkezett, ezért 1998. március 27-én ismételten felkértem álláspontjának közlésére, de válasz arra sem érkezett.

Az ügyben közvetlen megkereséssel a következő körülményeket állapítottam meg.

A tényállás

Az önkormányzat Építésügyi Irodája a jegyző megbízásából 1997. augusztus 27-i dátummal építési engedélyt adott a Józsefvárosi Vagyonkezelő Kft-nek a Bp. VIII. Práter u. 28. sz.  alatti lakóépület teljes rehabilitációjára, a lakások korszerűsítésére, üzlethelyiségek kialakítására, a lakások tetőtér felé történő bővítésére. 

A határozat rendelkező része a panaszosok, és további 8 bérlő bérleti jogviszonyát megszüntette, és felkérte a Lakásügyi Irodát, hogy a bérlők elhelyezéséről 1997. december 31-ig gondoskodjék. A panaszosok a határozat ellen fellebbezést nyújtottak be. 

A Fővárosi Közigazgatási Hivatal az határozatot megsemmisítette, és az új eljárás lefolytatására a Bp. VII. kerületi jegyzőt jelölte ki.

Az  alkalmazott jogszabályok:

Az állampolgári jogok országgyűlési biztosáról szóló 1993. évi LIX. tv.

16. § (1) A biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
18. § (2) A biztos bármely hatóságtól az általa lefolytatott eljárással, annak elmulasztásával kapcsolatban adatokat és felvilágosítást kérhet, a keletkezett iratokba betekinthet, annak megküldését, illetőleg, ha ez nem lehetséges róluk másolat készítését kérheti.
(3) A biztos a vizsgált ügy intézőjét vagy az eljárást folytató szerv bármely munkatársát meghallgathatja, az érintett szerv, vagy felügyeleti szervének vezetőjét, vagy a jogszabály által egyébként feljogosított szerv vezetőjét vizsgálatra kérheti fel.
(4) A biztos az általa vizsgált ügyben bármely szervtől, munkatársától írásbeli magyarázatot, nyilatkozatot vagy véleményt kérhet.

Az államigazgatási eljárás általános szabályairól szóló 1957. évi IV. törvény

59. § (2) A megkeresett szerv köteles a közigazgatási szerv megkeresését érdemben megvizsgálni és saját intézkedéséről vagy mellőzésének okáról a közigazgatási szervet harminc napon belül tájékoztatni.

A vizsgálat megállapításai:

A panaszosok kérelme vizsgálatának megkezdését követően jutott a tudomásomra, hogy a panasz tárgyában nincs jogerős hatósági határozat, ezért az állampolgári jogok országgyűlési biztosáról szóló 1993. évi LIX. tv. 16. § (1) bekezdésben foglaltaknak a kérelem nem felel meg, így a vizsgálatot hatáskör hiányában megszüntetem.

A panaszban foglaltaktól függetlenül azonban megállapítottam, hogy az önkormányzat jegyzője jogszabályt sértett akkor, amikor az 1993. évi LIX. törvény 18. § -ban, továbbá az 1957. évi IV. törvény 59. § (2) bekezdésben meghatározottak ellenére a megkereséseimre nem adott választ, és ezzel az alkotmányos jogok védelmében akadályozott, és ezzel alkotmányos visszásságot okozott.

Ajánlás:

Az alkotmányos visszásságok jövőbeni megszüntetése érdekében felkérem a Budapest, VIII. kerületi Önkormányzat polgármesterét, hogy a jegyző mulasztását vizsgálja ki, és intézkedjék, hogy a jegyző az államigazgatási eljárás általános szabályait fokozott figyelemmel tartsa, és tartassa be, és szükség esetén fegyelmi vizsgálatot folytasson le. 

Kérem, hogy a kivizsgálás eredményéről 60 napon belül szíveskedjék tájékoztatni.

Budapest, 1998. június  19.

Gönczöl Katalin